**Adásvételi szerződés**

Amely létrejött egyrészről a

**HungaroControl Zrt.**

Székhely: 1185 Budapest, Igló u. 33-35.

Adószám: 13851325-2-44

Cégjegyzékszám: 01-10-045570

Bankszámlaszám: 10300002-10459732-49020026

Képviseli: Kis Barnabás technológiai igazgató

 Czenthe Szabolcs gazdasági igazgató

mint vevő, a továbbiakban **Vevő**

másrészről a

**\_\_\_\_\_\_\_\_\_\_\_\_\_\_\_\_\_\_\_\_**

Székhely:

Adószám:

Cégjegyzékszám:

Számlavezető:

Bankszámlaszám:

Képviseli:

mint eladó, a továbbiakban **Eladó**

Vevő és Eladó a továbbiakban együttesen: **Szerződő Felek** között az alulírott helyen és napon az alábbi feltételek szerint:

1. **A szerződés tárgya**
	1. Eladó mint ajánlatkérő által „Telefonközpont és videokonferencia rendszer bővítés” tárgyában kiírt összefoglaló tájékoztatás közzétételével induló tárgyalásos közbeszerzési eljárás(a továbbiakban: **Közbeszerzési Eljárás**) eredményeként Szerződő Felek a jelen szerződést (a továbbiakban: **Szerződés**) kötik.
	2. Eladó kötelezettséget vállal arra, hogy telefonközpont és videokonferencia rendszer bővítése céljából a Szerződésben és mellékleteiben meghatározott feltételekkel a közbeszerzési dokumentumok részét képező Műszaki leírás (a továbbiakban Műszaki Leírás) 2.1.-2.2. pontjaiban meghatározott rendszereket (a továbbiakban együtt **Rendszerek**) Vevőnél telepíti és üzembe helyezi, továbbá a Rendszerekhez szükséges eszközöket és a Műszaki Leírás 2.3-2.5. pontjaiban meghatározott termékeket (a továbbiakban együtt: **Termékek**) Vevő székhelyére szállítja, ott azokat Vevő részére átadja, és tulajdonjogukat Vevőre átruházza. Eladó mindkét Rendszer vonatkozásában vállalja továbbá a Műszaki Leírásban meghatározott támogatási szolgáltatás (a továbbiakban: Támogatási szolgáltatás) nyújtását az adott Rendszer átvételének napjától számított huszonnégy (24) hónapos időtartamban.
	3. Vevő kötelezettséget vállal a szerződésszerűen leszállított Termékek és telepített Rendszerek átvételére, valamint a Szerződés 3. pontjában meghatározott ellenérték megfizetésére a 4. pontban foglalt feltételek szerint.
2. **A Szerződés időbeli hatálya, TELJESÍTÉSI HATÁRIDŐ**
	1. A Szerződés a Szerződő Felek általi aláírásának napján lép hatályba, és a Szerződő Felek szerződéses kötelezettségeinek maradéktalan teljesítéséig marad hatályban.
	2. Eladó a jelen Szerződés aláírásától számított tizenöt (15) napon belül köteles a Rendszerek vonatkozásában a Műszaki Leírás szerinti telepítési rendszertervet készíteni és azt Vevő részére átadni. Vevő a telepítési rendszertervet a kézhezvételtől számított kettő (2) héten belül jóváhagyja vagy öt (5) napos határidő tűzése mellett kéri annak módosítását. Eladó a Rendszerek telepítését a Vevő által jóváhagyott telepítési rendszertervben foglaltak szerint, a telepítési rendszerterv jóváhagyásától számított negyvenöt (45) napon belül köteles elvégezni. Eladó a Termékeket legkésőbb a Rendszerek üzembe helyezésével egyidejűleg köteles Vevő részére átadni a Szerződésben foglaltak szerint. Vevő előteljesítést elfogad, de a Rendszerekhez szükséges eszközök átvételére csak a Rendszerek átvételével egyidejűleg köteles.
3. **A Szerződés ellenértéke**
	1. Eladó jelen Szerződésben meghatározott kötelezettségeinek ellenértékeként fizetendő összeg **…………. Ft + ÁFA, azaz ……………………………………………… forint plusz általános forgalmi adó** (a továbbiakban: **Díj**). A Díj magában foglalja a Termékek tulajdonjogának átruházását, a Rendszerek díját, a telepítés, oktatás költségeit, a Támogatási szolgáltatás díját mindkét Rendszerre és minden olyan költséget, amely Eladónál a Szerződés teljesítésével összefüggésben merül fel, így különösen a vámot és a vámkezelés költségeit, a különböző illetékeket, díjakat és egyéb közterheket, a tárolás, csomagolás, fel- és lerakodás, helyszínre szállítás összes költségét és munkadíját, a szavatossági és jótállási kötelezettség teljesítésének költségeit, az esetleges biztosítást, a beszerzés időtartama alatti esetleges árváltozásból eredő kockázatot, továbbá az Eladó által elvárt hasznot.
	2. Eladó kijelenti, hogy meggyőződött a Díj megfelelő és elégséges voltáról, és hogy az megfelelő fedezetet biztosít a Szerződés szerinti valamennyi kötelezettség teljesítésére.
	3. A Díj – valamennyi Termékre valamint a Rendszerekkel kapcsolatban teljesített szolgáltatásokra vonatkozó – részletezését a 2. számú mellékletet képező eladói ajánlat tartalmazza.
	4. Vevő a Díjat az alábbi részletekben fizeti meg Eladó részére:

3.4.1. A Termékek és a Rendszerek átvételét követően, Eladó ahhoz kapcsolódó valamennyi kötelezettségének szerződésszerű teljesítéséért Eladó részére járó díj mindösszesen \_\_\_\_\_\_\_\_\_\_\_,- Ft + ÁFA, azaz \_\_\_\_\_\_\_\_\_\_\_\_\_\_\_\_forint + ÁFA.

3.4.2. A Támogatási szolgáltatás teljes körű ellátásáért az Eladó részére járó díj összege Rendszerenként negyedévente: \_\_\_\_\_\_\_\_\_\_\_\_,-Ft + ÁFA, azaz \_\_\_\_\_\_\_\_\_\_\_ forint+ÁFA. Vevő a Támogatási szolgáltatás adott Rendszerre vonatkozó negyedéves díját az adott Rendszer átvételét követően negyedévente utólag fizeti meg Vállalkozó részére.

1. **FIZETÉSI FELTÉTELEK**
	1. Vevő előleget nem fizet. Eladó csak a Vevő által – az Eladó szerződésszerű teljesítését követően – aláírt teljesítésigazolás alapján jogosult számlát kiállítani. Vevő a Díjat a Szerződésnek és a vonatkozó jogszabályoknak – így különösen *az általános forgalmi adóról* szóló 2007. évi CXXVII. törvénynek – megfelelően kiállított számla kézhezvételét követően, 30 naptári napon belül banki átutalás útján fizeti meg a jelen szerződésben meghatározott bankszámlaszámra a *közbeszerzésekről* szóló 2015. évi CXLIII. törvény (a továbbiakban: **Kbt.**) 135. § (1) és (6) bekezdése, *a Polgári Törvénykönyvről* szóló 2013. évi V. törvény (a továbbiakban: **Ptk.**) 6:130. §-a és *az adózás rendjéről* szóló 2003. évi XCII. törvény 36/A. §-ával összhangban.
	2. Eladó tudomásul veszi, hogy a Szerződés hatályba lépésekor érvényes általános forgalmi adó szabályok szerint a 3.4.2. pont szerinti Támogatási szolgáltatási díj időszaki elszámolású ügyletnek minősül, *az általános forgalmi adóról* szóló 2007. évi CXXVII. törvény 58. § hatálya alá tartozik.
	3. Eladó tudomásul veszi, hogy Vevő a jelen Szerződésben rögzített ellenértéket kizárólag a Szerződés szerinti jogosultnak teljesíti, és annak, mint követelésnek az engedményezését kizárja. A Kbt. 136. § (1) bekezdésével összhangban Eladó nem fizethet, illetve számolhat el a Szerződés teljesítésével összefüggésben olyan költségeket, amelyek a Kbt. 62. § (1) bekezdés k) pont ka)-kb) alpontja szerinti feltételeknek nem megfelelő társaság tekintetében merülnek fel, és amelyek Vevő adóköteles jövedelmének csökkentésére alkalmasak.
	4. A számlákat tértivevényes ajánlott postai küldeményben vagy személyesen, igazolt átvétellel Vevő Pénzügyi-Számviteli Osztályának kell eljuttatni egy eredeti és egy az eredetivel megegyező másolati példányban, vagy elektronikus úton a postazo@hungarocontrol.hu címre kell elküldeni. A számlákon fel kell tüntetni jelen Szerződés Vevő által adott, belső azonosításra szolgáló szerződésszámát (HC-2017-7542), valamint – a teljesítésigazoláson feltüntetendő – beszerzési rendelésszámot. A számláknak a következő tételeket elkülönülten kell tartalmazniuk: az átadott eszközök ára, az azokhoz kapcsolódó szolgáltatások árai szolgáltatás típusonkénti bontásban.
	5. Amennyiben a számla jogszabályi, illetve egyéb hiányossága (pl. szerződésszám, beszerzési rendelésszám), hibája folytán nem könyvelhető vagy nem befogadható, Vevő a számlát Eladónak visszaküldi. Ebben az esetben a fizetési határidő a megfelelően javított számla benyújtásától (kézhezvételétől) számítódik.
	6. Amennyiben Vevő a fizetéssel késedelembe esik, Eladó a Ptk. 6:155. §-ában meghatározott késedelmi kamat felszámítására jogosult.
2. **Szerződő Felek kötelezettségei**
	1. Szerződő Felek vállalják, hogy minden lehetséges erőfeszítést megtesznek annak érdekében, hogy a Szerződés szerinti kötelezettségeiket haladéktalanul, tevékenyen és pontosan elvégezzék, illetve teljesítsék.
	2. Amennyiben jogszabály másként nem rendelkezik, a Szerződő Felek nem végeznek, nem hagynak bekövetkezni, vagy nem engednek meg olyan cselekményeket, amelyek bármely módon hátrányos hatással lehetnek a másik Szerződő Fél valamely jogára nézve, vagy károsan befolyásolják a másik Szerződő Fél jóhírnevét.
	3. Szerződő Felek vállalják annak biztosítását, hogy a Szerződés szerinti kötelezettségeiket megfelelő szintű végzettséggel és tapasztalattal rendelkező kompetens személyek a kellő gondossággal, szakértelemmel és körültekintéssel látják el.
	4. Szerződő Felek vállalják, hogy a Szerződés teljesítése során valamennyi vonatkozó jogszabályi előírásnak eleget tesznek.
	5. Szerződő Felek kötelesek a lehető legnagyobb mértékben együttműködni annak érdekében, hogy a Szerződés teljesítésében esetlegesen jelentkező nehézségeket és problémákat kölcsönösen egyeztetve, a Szerződés céljának megvalósítása érdekében megoldhassák. Szerződő Felek vállalják, hogy haladéktalanul értesítik egymást bármely gátló körülményről vagy akadályról, amely a Szerződés szerinti teljesítésre hatással lehet. Szerződő Felek ezen túlmenően is kötelesek a másik Szerződő Fél által a Szerződés teljesítésével összefüggésben indokoltan kért minden tájékoztatást ésszerű határidőn belül megadni.
	6. Szerződő Felek kötelesek egymást bármely a cégadataikban bekövetkező lényeges változásról – mint például székhely, telefonszám, faxszám, bankszámlaszám kapcsolattartó vagy teljesítésigazolás kiállítására jogosult személy, csődeljárás, végelszámolás, illetve felszámolási eljárás kezdeményezése vagy jogerős elrendelése – a lehető leghamarabb, de legkésőbb a változás bekövetkezésétől számított kettő (2) munkanapon belül értesíteni.
	7. Felek a jelen Szerződéssel, illetve az annak során teljesített szolgáltatással kapcsolatosan kölcsönösen kijelentik, hogy a teljesítés során tudomásukra jutott minden információt és adatot időbeli korlátozás nélkül bizalmasan kezelnek és megőriznek, ezeket a másik fél előzetes, írásbeli hozzájárulása hiányában nem hozzák nyilvánosságra vagy illetéktelen harmadik személy (ideértve az Eladó esetlegesen igénybe vett alvállalkozóit, közreműködőit, illetve leányvállalatát is a teljesítéshez szükséges mértéket meghaladó információk tekintetében) tudomására, avagy harmadik személy számára nem teszik hozzáférhetővé. Az Eladó a tudomására jutó információkat, adatokat, dokumentumokat kizárólag a jelen szerződésben meghatározott feladatok teljesítése érdekében használhatja fel, illetve amennyiben a Vevő székhelyén kívüli helyre viszi, úgy gondoskodik azok biztonságos és megfelelő őrzéséről. Az Eladó tudomásul veszi, hogy a jelen szerződés titoktartási kötelezettségre vonatkozó rendelkezései nem vonatkoznak azon adatokra, amelyek megismerését, vagy nyilvánosságra hozatalát külön törvény közérdekből elrendeli.
	8. Eladó vállalja a szerződéses kötelezettségeinek a Szerződéssel összhangban történő maradéktalan teljesítését. Eladó vállalja, hogy kötelezettségeit kellő időben, megfelelő és kiváló minőségben, Vevővel együttműködésben teljesíti.
	9. A Termékeknek meg kell felelniük a Műszaki Leírásban meghatározott, azokra vonatkozó követelményeknek.
	10. Eladó kötelezettséget vállal arra, hogy a Szerződés teljesítésének teljes időtartama alatt tulajdonosi szerkezetét Vevő számára megismerhetővé teszi és az alábbi ügyletekről Vevőt haladéktalanul értesíti:
		1. Eladóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;
		2. Eladó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel
	11. A Szerződést Eladónak kell teljesítenie. Eladó a Kbt. 65. § (9) bekezdésében foglalt esetekben és módon köteles a Szerződés teljesítéséhez igénybe venni azt a szervezetet, amely a Közbeszerzési Eljárás során részt vett Eladó alkalmasságának igazolásában, továbbá Eladó köteles a teljesítésbe bevonni az alkalmassága igazolásához bemutatott szakembereket. E szervezetek vagy szakemberek bevonása kizárólag akkor maradhat el, vagy helyettük akkor vonható be más, ha ezt a Kbt. 138. § (2) bekezdése lehetővé teszi. Eladó a Szerződés teljesítésébe a Kbt. 138. § (3) és (4) bekezdésében foglaltak szerint vonhat be alvállalkozót. A Szerződés teljesítésében Eladó jogutódja a Kbt. 139. § (1) bekezdése szerinti esetekben vehet részt.
3. **Dokumentumok**
	1. Eladó köteles a Termékek és a Rendszerek vonatkozásában a Műszaki Leírásban meghatározott valamennyi adatot és dokumentumot (a továbbiakban együttesen: **Dokumentumok**) a szintén ott meghatározott követelmények szerint átadni Vevő kapcsolattartója részére az adott Termék, illetve Rendszer átadásával egyidejűleg. A Dokumentumok átadása a teljesítésigazolás feltétele.
4. **SZÁLLÍTÁS, TELEPÍTÉS ÉS ÁTADÁS**
	1. Eladó köteles a Termékeket a megállapodott határidőben saját költségén Vevő székhelyére, a Vevő által előzetesen kijelölt helyiségekbe szállítani. A Termékek épületen belüli szállítása Eladó feladata.
	2. A vámügyintézést (amennyiben szükséges) az Eladónak kell a saját költségén intéznie.
	3. Eladó köteles a Termékeket olyan megfelelő csomagolással ellátni, amely megakadályozza a szállításuk közben sérülések vagy elvesztések előfordulását. A csomagolásnak megfelelő védelmet kell nyújtani durva kezeléssel, szélsőséges hőmérsékletekkel és csapadékkal szemben. A csomagoknak nedvszívó anyagot kell tartalmazniuk a belső kondenzáció megakadályozása céljából. A csomagolás módjának biztosítani kell, hogy a csomag bármilyen jogosulatlan felbontása azonnal felismerhető legyen.
	4. A helyszínre szállítás Vevővel előre egyeztetett időpontban történhet. Eladó köteles Vevőt egy héttel előre e-mailben értesíteni a szállítás napjáról. Az értesítésnek az alábbi adatokat kell tartalmaznia:
* jelen Szerződés száma,
* szállítóeszköz típusa, rendszáma, továbbá a szállító, rakodó személyzet adatai, elérhetősége,
* a kiszállítás dátuma és pontos időpontja,
* a termékekre vonatkozó adatok (pl.: mennyiség, minőség, csomagok száma, bruttó és nettó súly, csomagok mérete, a használt csomagolás típusa és anyaga, vámtarifa kód [kombinált nómenklatúra]).

A késői értesítésből vagy az értesítés elmaradásából adódó valamennyi kár Eladót terheli.

* 1. A Termékeket Vevő az Eladó által kiállított szállítólevél vagy átadás-átvételi jegyzőkönyv (a továbbiakban: szállítólevél) alapján elvégzett mennyiségi és minőségi vizsgálatot követően veszi át. A szállítólevélnek tartalmaznia kell az Eladó nevét és címét, a Termékek megnevezését, típusát, ténylegesen leszállított mennyiségét, a szállítási címet, a szállítást végző személy nevét és elérhetőségét, valamint a szállítás dátumát. A mennyiségi és minőségi vizsgálat kizárólag az átvételkor, a szállítólevél és a Termékek csomagolása alapján közvetlenül megállapítható mennyiség és minőség (típus) vizsgálatára terjed ki. A Termékek átvétele a szállítólevél Vevő helyszíni kapcsolattartója általi aláírásával történik. Amennyiben Vevő helyszíni kapcsolattartója nem észlel mennyiségi hiányosságot vagy minőségi hibát (típuseltérést), a szállítólevél aláírásával nyilatkozik a Termékek szerződésszerű átvételéről, Vevő azonban fenntartja jogát a későbbi igényérvényesítésre az esetleges rejtett hibák miatt. A szállítólevél aláírása nem minősül a teljesítés igazolásának. Amennyiben Vevő helyszíni kapcsolattartója mennyiségi hiányosságot vagy minőségi hibát (típuseltérést) észlel, vagy Eladó a Termékekkel kapcsolatos Dokumentumokat nem vagy hiányosan adja át, ezt a körülményt Vevő helyszíni kapcsolattartója a szállítólevélen vagy külön jegyzőkönyvben rögzíti; ilyen esetben Vevő a szerződésszerűen leszállított termékek átvételét is jogosult – de nem köteles – megtagadni.
	2. A leszállított Termékek tulajdonjoga és a kárveszély az átvétellel száll át Eladóról Vevőre.
	3. Eladó a Rendszerek telepítését a Vevő által jóváhagyott telepítési rendszertervnek megfelelően köteles elvégezni. A telepítés helyszíne Vevő székhelye. A Rendszereket telepítéssel, oktatással, üzemszerű működésre alkalmas állapotban kell átadni Vevő részére.
	4. A Rendszerek telepítése után helyszíni átvételi tesztelést (a továbbiakban: **SAT**) kell végezni, a SAT-hoz esetlegesen szükséges különleges berendezéseket Eladó köteles saját költségén biztosítani.
	5. A SAT akkor tekinthető sikeresnek, ha a Rendszerek megfelelnek a Műszaki leírásban foglalt specifikációnak és képesek teljesíteni az abban foglalt követelményeket.
	6. A SAT eredményéről két példányban jegyzőkönyvet kell készíteni, melyet mindkét fél kapcsolattartójának aláírásával kell ellátni.
	7. Eladó a Vevő ingatlanára történő belépés és az ott tartózkodás során mindenkor a légiforgalmi irányítás biztonsága elsődlegességének szem előtt tartásával köteles eljárni. Eladó tudomásul veszi, hogy jelen Szerződés rendelkezéseinek, valamint a Szerződés teljesítésével összefüggő szabályok, előírások – így különösen a HungaroControl Zrt. házirendjének – be nem tartása a repülésbiztonság veszélyeztetésének minősülhet, azok megsértése megvalósíthatja a légiközlekedés biztonságának veszélyeztetése büntetőjogi tényállást. Eladó részére a Szerződés teljesítése során nem megengedett tevékenységek különösen az alábbiak:
		1. rádió-berendezések zavarását okozó tevékenységek;
		2. munkavégzés az átadott területen kívül;
		3. meglévő közmű engedély nélküli megbontása, lezárása, illetve lekapcsolása;
		4. tűzveszély okozása;
		5. a tűzjelző rendszer vakriasztásának előidézése;
		6. a légiforgalmi irányítás folyamatosságát zavaró egyéb tevékenységek.

Eladó kötelezettséget vállal arra, hogy a jelen pontban foglaltak betartását a Szerződés keretében munkát végző személyek vonatkozásában is biztosítja.

* 1. Eladó tudomásul veszi, hogy Vevő kizárólag akkor állítja ki a teljesítésigazolást, ha az alábbi feltételek mindegyike szerződésszerűen teljesült:
* SAT sikeresen lezárásra került;
* a Rendszerekre vonatkozó oktatás szerződésszerűen lezajlott
* jelen Szerződésben és mellékleteiben megkövetelt valamennyi Dokumentum leszállítása került Megrendelő részére, a Szerződésben meghatározott példányban és formában.
	1. A Támogatási szolgáltatással kapcsolatos teljesítés igazolása érdekében Eladó negyedévente részletes kimutatás készítésére köteles, amely a Műszaki Leírásban meghatározott mérnöki támogatásra fordított időt a kerekítés matematikai szabályai szerint harminc percenkénti lebontásban tartalmazza. A kimutatás tartalmazza a mérnöki támogatásban résztvevők nevét, a támogatás tárgyát, időpontját, időtartamát. Az adott negyedévi Támogatási szolgáltatással kapcsolatos teljesítésigazolás kiállításának feltétele a jelen szerződésben meghatározott, Támogatási szolgáltatással összefüggő valamennyi feladat szerződésszerű teljesítése és a jelen pont szerinti részletes kimutatás átadása Vevő részére. Az adott negyedév során fel nem használt mérnöki támogatásra fordított idő a Támogatási szolgáltatás teljes időtartama alatt szabadon felhasználható.
1. **KAPCSOLATTARTÁS**
	1. Szerződő Felek elsődleges kapcsolattartóként az alábbi személyeket jelölik ki:
		1. Vevő részéről teljesítésigazolásra jogosult személy:

Bajkó Gábor műszaki üzemeltetési és fejlesztési osztályvezető

Telefon: +36-1-293-4110

E-mail: gabor.bajko@hungarocontrol.hu

* + 1. Vevő – szállítólevél aláírására is jogosult – helyszíni kapcsolattartója:

Név: Nekifor Adorján

Telefon: +36-1-293-4303

E-mail: adorjan.nekifor@hungarocontrol.hu

* + 1. Eladó részéről kapcsolattartásra kijelölt személy:

…

Telefon: …

Fax: …

Mobil: …

E-mail: …

* 1. Szerződő Felek a másik fél írásban történő értesítésével bármikor más vagy további kapcsolattartó személyt jelölhetnek, ami nem minősül a jelen Szerződés módosításának. Vevő jogosult Eladóhoz intézett írásbeli nyilatkozattal Eladó kapcsolattartójának visszahívását, illetve másik kapcsolattartó kijelölését igényelni, ha az – Vevő írásban indokolt véleménye szerint – nem alkalmas a feladata ellátására, vagy feladatát nem kellő körültekintéssel, gondossággal látja el.
	2. A kapcsolattartás nyelve a magyar.
	3. Szerződő Felek rögzítik, hogy egymás részére minden nyilatkozatot vagy egyéb értesítést írásban kell megküldeni (írásban igazolt személyes kézbesítéssel, futárszolgálat útján, tértivevényes ajánlott levélben, visszaigazolt e-mailben vagy visszaigazolt telefax útján). Az értesítés akkor válik joghatályossá, amikor azt a címzett igazoltan átvette.
	4. Szerződő Felek megállapodnak abban, hogy a faxon, illetve e-mail útján megtett nyilatkozatok abban az esetben tekintendőek a továbbítás napján kézhez vettnek és hatályosnak, ha a továbbítás napja munkanap és a nyilatkozatok 16:00 (CET) óra előtt – az eredményes adási jelentéssel, illetve a visszaigazolással bizonyítottan – elküldésre kerültek a címzettnek. A munkanapokon kívül és a munkanapokon 16:00 (CET) óra után továbbított, eredményes adási jelentéssel igazolt fax és automatikusan visszaigazolt e-mail üzenetek a továbbításukat követő munkanapon 08:00 (CET) órakor tekintendőek a címzett részére kézbesítettnek. Vita esetén a feladónak kell a feladás időpontját megfelelően igazolni. Jelen pont alkalmazása során munkanapnak azon napok minősülnek, amelyek Vevő székhelye szerinti országban munkanapnak minősülnek.
	5. A tértivevényes ajánlott postai küldeményt a kézbesítés megkísérlésének napján kézbesítettnek kell tekinteni, ha a címzett az átvételt megtagadta. Ha a kézbesítés azért volt eredménytelen, mert a címzett az iratot nem vette át (az a feladóhoz nem kereste jelzéssel érkezett vissza), az iratot – az ellenkező bizonyításáig – a postai kézbesítés megkísérlésének napját követő ötödik munkanapon kell kézbesítettnek tekinteni.
1. **VIS MAIOR**
	1. Szerződő Felek nem tartoznak felelősséggel azon következményekért, melyek vonatkozásában bizonyítani tudják, hogy kötelezettségüket vis maior eset felmerülése miatt nem tudták időben teljesíteni. Vis maiorként értelmezendők mindazon események vagy egyéb körülmények, amelyek az adott Szerződő Fél ellenőrzési körén kívül esnek, az elvárható gondosság mellett a szerződéskötés időpontjában nem voltak előre láthatóak, továbbá nem volt elvárható, hogy a Szerződő Fél az adott körülményt elkerülje vagy következményeit elhárítsa.
	2. Vis maior esetén a teljesítés határidejét a vis maior időtartamával, de legfeljebb 60 (hatvan) nappal meg kell hosszabbítani. Amennyiben ez a határidő lejár, a Szerződő Felek közösen megegyeznek a további lépésekről. Amennyiben ez 30 (harminc) napon belül nem vezet eredményre, bármely fél jogosult a Szerződéstől egyoldalú nyilatkozatával elállni.
	3. Vis maior helyzet bekövetkezése esetén a kötelezettsége teljesítésében korlátozott fél köteles a másik felet haladéktalanul értesíteni a vis maior helyzet beálltáról és annak várható időtartamáról. A vis maior körülmények fennállásáról igazolást kell kérni a fél székhelye szerint illetékes kereskedelmi kamarától. Szerződő Felek haladéktalanul kötelesek egymást értesíteni egy esetleges vis maior bekövetkezésével fenyegető helyzetről is az erről való tudomásszerzést követően.
	4. Szerződő Felek felelőssége nem szűnik meg a teljesítés nem érintett elemeinek tekintetében még akkor sem, ha a teljesítés szélsőséges és előre nem látható esemény következtében különösen nehézzé válik, ám nem lehetetlen.
2. **SZERZŐDÉSSZEGÉS**
	1. Szerződésszegésnek minősül minden olyan magatartás vagy mulasztás, amelynek során bármelyik Szerződő Fél a jogszabály, illetve a Szerződés alapján őt terhelő kötelezettségének nem tesz eleget.
	2. Amennyiben az Eladó olyan okból, amelyért felelős, valamely kötelezettségét nem teljesíti a jelen Szerződésben meghatározott határidőben, úgy Vevő – a szerződésszegés esetén őt megillető, a jelen Szerződésben, illetve a vonatkozó jogszabályokban biztosított egyéb jogai mellett – késedelmi kötbér követelésére jogosult. A késedelmi kötbér mértéke az adott Termékre – Rendszer vagy az arra vonatkozó telepítési rendszerterv átadásának késedelme esetén az adott Rendszerre – vonatkozó nettó díj 0,5%-a a késedelem napjaira számítva. A késedelmi kötbér maximuma az adott Termékre – Rendszer vagy az arra vonatkozó telepítési rendszerterv átadásának késedelme esetén az adott Rendszerre – vonatkozó nettó díj 20%-a. Eladó által az átvételt követően nyújtandó bármely Támogatási szolgáltatás késedelme esetén a késedelmi kötbér alapja a késedelemmel érintett negyedévre vonatkozó díj nettó összege, mértéke pedig a késedelem minden napja után 0,5%. A késedelmi kötbér maximuma ilyen esetben a késedelemmel érintett negyedévre vonatkozó díj 20%-a. Amennyiben Eladó késedelmesen teljesít, Vevővel történt egyeztetést követően, de legkésőbb az érintett határidő lejártát követő naptól számított 2 (két) munkanapon belül köteles póthatáridőt vállalni. A póthatáridő tűzése nem mentesíti Eladót a késedelmi kötbér megfizetésének kötelezettsége alól. A késedelmi kötbér esedékessé válik, ha a késedelem megszűnik, vagy ha a késedelmi kötbér eléri a maximális összegét.
	3. Amennyiben Eladó a jelen Szerződésben vállalt bármely kötelezettségét olyan okból, amelyért felelős, nem szerződésszerűen (hibásan) teljesíti, és Vevő a teljesítését ebben a formában átveszi, úgy Eladó a Vevő részére köteles az adott Termékre – Rendszer vagy az arra vonatkozó telepítési rendszerterv átadásának késedelme esetén az adott Rendszerre – vonatkozó nettó díj 20%-át mint hibás teljesítési kötbért megfizetni. Eladó által az átvételt követően nyújtandó bármely Támogatási szolgáltatás hibás teljesítése esetén a hibás teljesítési kötbér alapja a hibás teljesítéssel érintett negyedévre vonatkozó díj nettó összege, mértéke 20%.
	4. Ha a Szerződés egészének vagy egy részének teljesítése olyan okból hiúsul meg, amelyért Eladó felelős, Eladó meghiúsulási kötbér fizetésére köteles, amelyet Szerződő Felek a Szerződés meghiúsult részére eső nettó Díj 30%-ában állapítanak meg. Amennyiben valamely Támogatási szolgáltatásból eredő kötelezettség teljesítése hiúsul meg, a meghiúsulási kötbér alapja az elmaradt teljesítéssel érintett negyedévre vonatkozó díj nettó összege, mértéke 30%. Vevő jogosult a teljesítést az Eladó felelősségi körébe tartozó okból meghiúsultnak tekinteni különösen, de nem kizárólagosan, ha:
		1. Eladó a teljesítést jogos ok nélkül megtagadja, vagy
		2. Eladó a késedelmes teljesítése esetén vállalt póthatáridőre sem teljesít szerződésszerűen, vagy
		3. Eladó a hiba kijavítására Vevő által tűzött ésszerű határidőre sem teljesít szerződésszerűen, vagy
		4. a teljesítés olyan okból lehetetlenül, amelyért Eladó felelős.
	5. Vevő kötbért akkor is követelhet, ha kára nem merült fel. Vevő jogosult érvényesíteni a kötbért meghaladó kárát és a szerződésszegésből eredő egyéb jogait is.
	6. Vevő a kötbér összegét Eladó bármely számlájának összegéből levonhatja a Kbt. 135. § (6) bekezdésében foglaltak szerint. Vevő kötbérigényét külön számlában is érvényesítheti Eladó felé. Szerződő Felek megállapodnak, hogy ha a kötbért Vevő külön számlában érvényesíti, Eladó köteles kötbérfizetési kötelezettségének – annak esedékessé válásától számított – 15 (tizenöt) napon belül maradéktalanul eleget tenni.
3. **SZAVATOSSÁG, JÓTÁLLÁS**
	1. Eladó kijelenti és szavatolja, hogy a Termékek és a Rendszerek megfelelnek a Szerződésben és mellékleteiben foglalt követelményeknek. Eladó szavatol azért, hogy a Termékek és a Rendszerek mentesek a tervezési, anyag- vagy gyártási hibától, telepítési hibától, továbbá képesek teljesíteni a Műszaki Leírásban foglalt műszaki paramétereket.
	2. Eladó kijelenti és szavatolja, hogy a Szerződés teljesítésével nem sérti harmadik fél jogait. Eladó kijelenti és szavatolja, hogy harmadik személynek nincs olyan joga vagy követelése a Szerződés tárgyával összefüggésben, amely bármely módon gátolná, akadályozná vagy késleltetné szerződéses kötelezettségeinek teljesítését, így különösen a Termékek tulajdonjogának Vevő általi megszerzését és a Termékek, valamint a Rendszerek Vevő általi rendeltetésszerű használatát. Eladó közvetlen helytállásra köteles harmadik személyek irányában minden olyan költség, változás, veszteség, kiadás, kár, igény, illetve teher vonatkozásában, amelyet harmadik személy jogszavatosság körében kíván érvényesíteni, avagy harmadik személy a neki – a jelen Szerződéssel összefüggésben és/vagy annak teljesítése során, azzal összefüggésben – az általa okozott kárral összefüggésben kíván érvényesíteni Vevővel szemben.
	3. Vevő kellékszavatossági jogaira a vonatkozó jogszabályok, különösen a Ptk. 6:159-6:167. §-ainak rendelkezései irányadók. Eladó ezt meghaladóan a Ptk. 6:171-6:173. §-aiban foglaltak szerint jótállást vállal a Termékekre és a Rendszerekre. A jótállás a Termékek – a Rendszerek esetén az adott Rendszer – átvételének napjától kezdődő *………. ajánlat szerint kitöltendő – legalább huszonnégy (24) hónap …………* elteltével jár le (a továbbiakban: **Jótállási Időszak**).
	4. Eladó a jótállás körébe tartozó valamennyi szolgáltatást díjmentesen köteles nyújtani.
	5. Amennyiben a Jótállási Időszakban a Termékek vagy a Rendszerek bármelyike a jótállási kötelezettség alá tartozó okok miatt nem használható rendeltetésszerűen, a Jótállási Időszak az érintett Termékek vonatkozásában ezzel azonos időtartammal meghosszabbodik.
	6. Az Eladó által a jótállás keretében kijavított vagy kicserélt Termékek vonatkozásában a Jótállási Időszak a hiba elhárításának napján újrakezdődik.
	7. Amennyiben a Jótállási Időszak alatt Vevő bármilyen hibát észlel, ezt haladéktalanul köteles írásban rögzíteni. Vevő a hibáról a vonatkozó jegyzőkönyv csatolásával írásban értesíti Eladót. Vevőnek a Jótállási Időszakot követő 30 (harminc) napig áll jogában bejelenteni a Jótállási Időszakban előállt hibákat.
	8. Konstrukciós-, típus-, illetve sorozathiba esetén Eladó saját költségére köteles kijavítani, módosítani vagy kicserélni a hibával érintett anyagokat, szerkezeteket, egységeket, tartozékokat és alkatrészeket, beleértve azokat is, amelyek még nem hibásodtak meg, de azonos típusú termékeknél meghibásodási veszélyük, illetve hajlamuk bizonyossá vált.
4. **SZERZŐDÉS MEGSZŰNÉSE**
	1. Amennyiben a Szerződés teljesítése olyan okból válik lehetetlenné, amelyért a Szerződő Felek egyike sem felelős, a Szerződés megszűnik. Ilyen esetben Eladó köteles haladéktalanul értesíteni Vevőt, és felelősséggel tartozik a késedelmes értesítésből, illetve az értesítés elmaradásából fakadó károkért.
	2. Eladó súlyos szerződésszegése esetén Vevő jogosult Eladónak küldött írásos értesítés formájában a Szerződéstől azonnali hatállyal elállni vagy a Szerződést azonnali hatállyal felmondani, azt követően, hogy Eladó a szerződésszegés részleteit tartalmazó, (amennyiben az orvosolható) az orvoslásra írásban felszólító értesítés kézhezvételét követően (az értesítésben meghatározott határidőig) nem orvosolja a szerződésszegést. Eladó súlyos szerződésszegésének minősülnek különösen, de nem kizárólagosan a teljesítés Eladó felelősségi körébe tartozó meghiúsulásának 10.4. pontban rögzített esetei. Amennyiben Vevő jelen pont alapján a Szerződéstől eláll, vagy azt felmondja, meghiúsulási kötbért követelhet Eladótól.
	3. Vevő a Kbt. 143. § (1) bekezdése alapján a Szerződést felmondhatja, vagy – a Ptk.-ban foglaltak szerint – a szerződéstől elállhat, ha:
		1. feltétlenül szükséges a Szerződés olyan lényeges módosítása, amely esetében a Kbt. 141. § alapján új közbeszerzési eljárást kell lefolytatni;
		2. Eladó nem biztosítja a Kbt. 138. §-ában foglaltak betartását, vagy Eladó személyében érvényesen olyan jogutódlás következett be, amely nem felel meg a Kbt. 139. §-ában foglaltaknak.
	4. Vevő a Kbt. 143. § (2) bekezdése alapján köteles a Szerződést felmondani, vagy – a Ptk.-ban foglaltak szerint – attól elállni, ha a Szerződés megkötését követően jut tudomására, hogy Eladó tekintetében a Közbeszerzési Eljárás során kizáró ok állt fenn, és ezért ki kellett volna zárni a Közbeszerzési Eljárásból.
	5. Vevő a Kbt. 143. § (3) bekezdése alapján jogosult és egyben köteles a Szerződést felmondani – ha szükséges olyan határidővel, amely lehetővé teszi, hogy a szerződéssel érintett feladata ellátásáról gondoskodni tudjon –, ha
		1. Eladóban közvetetten vagy közvetlenül 25%-ot meghaladó tulajdoni részesedést szerez valamely olyan jogi személy vagy személyes joga szerint jogképes szervezet, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel;
		2. Eladó közvetetten vagy közvetlenül 25%-ot meghaladó tulajdoni részesedést szerez valamely olyan jogi személyben vagy személyes joga szerint jogképes szervezetben, amely tekintetében fennáll a Kbt. 62. § (1) bekezdés k) pont kb) alpontjában meghatározott feltétel.
	6. Amennyiben Vevő a Szerződéstől eláll, vagy azt felmondja, Vevőnek jogában áll saját belátása szerinti feltételekkel és módon beszerezni a nem szállított Termékeket vagy azok bármely részét, illetve a nem teljesített szolgáltatásokat, vagy azokhoz hasonló tételeket és szolgáltatásokat. Eladó felelősséggel tartozik Vevőnek okozott károkért, ideértve a felmerülő esetleges többletkiadásokat is.
5. **BIZTOSÍTÁS**
	1. Eladó a munkaterületen semmilyen tevékenységet sem kezdhet meg addig, amíg a jelen Szerződésben előírt biztosítások kockázatviselése el nem kezdődik. Eladó köteles a Rendszerek telepítésének megkezdése előtt az előírt biztosítások fedezetigazolásának másolatát Vevő részére átadni, vagy a kockázatviselés fennállását más, Vevő által előírt formában igazolni.
	2. A biztosítás előírt módozata: összkockázatú szerelésbiztosítás (E.A.R.). A biztosítás biztosítottja az Eladó és a Szerződés teljesítésébe bevont közreműködők. A felelősségbiztosítási rész minimális biztosítási összege 50.000.000,- forint/biztosítási esemény. A vagyontárgyak biztosítási összege nem lehet kevesebb, mint a telepítésre kerülő Rendszerek és Termékek újrabeszerzési értéke.
	3. A biztosításnak fedeznie kell a biztosítási eseményekkel összefüggésben felmerülő többletköltségeket, mint például mentési, oltási költségek, helyreállítási, romeltakarítási munkálatok többletköltségei.
	4. Biztosítási esemény bekövetkezésekor Vevőre nem hárítható át az Eladó által a biztosítási szerződésekben vállalt önrész.
	5. A biztosítási fedezetnek legalább a sikeres SAT időpontjáig kell fennállnia, a felelősségbiztosítás esetében a jótállási időszakra vonatkozó kiterjesztéssel. A jótállási fedezetnek a jótállási időszak alatt okozott károkon túl olyan károkra is ki kell terjednie, melyek oka a Rendszerek telepítésének időszaka alatt keletkezett.
	6. Eladó a biztosítási szerződések érvénytelenítéséről, felmondásáról vagy módosításáról köteles Vevőt haladéktalanul értesíteni.
	7. Szerződő Felek kikötik, hogy amennyiben Eladó nem tesz eleget a Szerződésben előírt biztosításokkal kapcsolatos követelményeknek, az a jelen Szerződés megszegésének minősül és a szerződésszegés következményeit vonja maga után, azaz Vevő egyebek mellett jogosult a Szerződést azonnali hatállyal felmondani vagy attól azonnali hatállyal elállni, továbbá meghiúsulási kötbért és kárainak megtérítését követelni.
6. **IRÁNYADÓ JOG**
	1. Jelen Szerződés minden rendelkezését Magyarország jogszabályainak megfelelően kell értelmezni. A Szerződés minden részére Magyarország jogszabályai az irányadóak, a nemzetközi magánjogi szabályok kizárásával.
	2. A Szerződés tekintetében nem alkalmazható az Egyesült Nemzeteknek az áruk nemzetközi adásvételi szerződéseiről szóló egyezménye (UN CISG).
7. **JOGVITÁK RENDEZÉSE**
	1. Jelen Szerződésből vagy a Szerződéssel kapcsolatosan felmerülő bármely vita vagy igény esetén Szerződő Felek elsősorban tárgyalások útján kötelesek megkísérelni a helyzet megoldását.
	2. Ha Vevő és Eladó a közvetlen tárgyalások megkezdésétől számított 30 (harminc) napon belül nem tudják békés úton rendezni a Szerződés alapján vagy azzal kapcsolatban felmerült vitájukat, a jogvita végső rendezését az irányadó magyar jogszabályok szerint illetékes magyar bíróság elé utalják.
8. **EGYÉB RENDELKEZÉSEK**
	1. Amennyiben Szerződő Felek valamelyike nem él a Szerződésben biztosított valamely jogával, az nem jelenti a jog gyakorlásáról való lemondást, sem azt, hogy a joggal egy vagy több későbbi időpontban nem élhet.
	2. A Szerződés módosítása kizárólag a Kbt. 141. §-ával összhangban történhet, Szerződő Felek kölcsönösen elfogadott írásbeli megállapodása alapján.
	3. Eladó hozzájárul ahhoz, hogy *a polgári légiközlekedés védelmének szabályairól és a Légiközlekedés Védelmi Bizottság jogköréről, feladatairól és működésének rendjéről* szóló 169/2010. (V. 11.) Korm. rendeletben felhatalmazott hatóságok a Szerződés keretében a telepítési helyszíneken munkát végző személyeket ellenőrizzék. Eladó köteles Vevő székhelyén, illetve telephelyein munkát végző alkalmazottai, képviselői, megbízottjai alábbi adatait legalább 5 (öt) nappal a munkavégzés helyszínére történő belépést megelőzően Vevőnek eljuttatni: név, születési idő, útlevél szám. Eladó tudomásul veszi, hogy azok a személyek, akik a biztonsági követelményeknek nem felelnek meg, a Szerződés keretében Vevő székhelyén és telephelyein munkavégzésre nem jogosultak. Eladó köteles az érintett személyek helyettesítését a saját költségén biztosítani. A jelen Szerződésben meghatározott feladatok teljesítésének a jelen pontban foglaltak miatti részleges vagy teljes meghiúsulása, késedelme Eladónak felróható oknak minősül, az ebből eredő károkat Eladó viseli.
	4. Eladó és közreműködői kötelesek a HungaroControl Zrt. házirendjét betartani.
	5. A jelen Szerződés és mellékletei alkotják Szerződő Felek közötti megállapodás egészét. Az alábbi mellékletek a Szerződés elválaszthatatlan részét képezik:

1. számú melléklet: Közbeszerzési dokumentum (amely tartalmazza a Műszaki leírást);

2. számú melléklet: Eladó ajánlata (amely tartalmazza a Termékek árát)

A Szerződés és a mellékletei közötti bármely eltérés esetén a Szerződés törzsszövege az irányadó.

* 1. Szerződő Felek a Szerződést annak elolvasása és értelmezése után, mint akaratukkal mindenben megegyezőt, jóváhagyólag írták alá.

|  |  |
| --- | --- |
| Budapest, 2017. |  |
|

|  |  |
| --- | --- |
| Kis Barnabás | Czenthe Szabolcs |
| technológiai igazgató | gazdasági igazgató |

HungaroControl Zrt. |
| Vevő |
| ………., 2017. |  |
|  |
| … |
| … |
| Eladó |